讀黄詩
作者：林希逸
朝代：宋

paragraphs: 我生所敬涪江翁，知翁不獨哦詩工。
逍遥頗學漆園吏，下筆縱橫法略同。
自言錦機織錦手，興寄每有離騷風。
內篇外篇手分別，冥搜所到真奇絕。
頡頏韓柳追莊騷，筆意尤工是晚節。
兩蘇而下秦晁張，閉門覓句陳履常。
當時姓名比明月，文莫如蘇詩則黄。
黔南日月老賓送，白頭去作宜州夢。
官樓家乘誰得之，那知珠玉無散遺。
生前忍苦琢詩句，飄泊不憂無死處。
今人更病語太奇，哀公不遇今猶故。